Komisijos reglamentas (EB) Nr. 1636/2001
2001 m. liepos 23 d.
iš dalies keičiantis Tarybos reglamentą (EEB) Nr. 2018/93 dėl Šiaurės Vakarų Atlante žvejojančių valstybių narių statistinių duomenų apie sugavimus ir žvejybą pateikimo
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1993 m. birželio 30 d. Tarybos reglamentą (EEB) Nr. 2018/93 dėl Šiaurės Vakarų Atlante žvejojančių valstybių narių statistinių duomenų apie sugavimus ir žvejybą pateikimo [1], ypač į jo 2 straipsnio 4 dalį ir 4 straipsnį,
kadangi:
(1) Konvenciją dėl tarptautinės prekybos nykstančiomis laukinių gyvūnų ir augalų rūšimis (CITES) pasirašiusių šalių konferencijos devintajame susitikime 1994 m. buvo pareikalauta, kad Jungtinių Tautų Maisto produktų ir žemės ūkio organizacija (FAO) ir žvejybos regioninės organizacijos kontroliuotų plokštėtažiaunių žuvų poklasio (ryklių, rajų ir spindulinių rajų) žuvų sugavimą ir prekybos jomis duomenis.
(2) Žvejybos Šiaurės Vakarų Atlante organizacijos (NAFO) mokslinė taryba nustatė Šiaurės Vakarų Atlante sužvejojamuose laimikiuose pasitaikančias plokštėtažiaunių žuvų rūšis ir pareikalavo, kad NAFO Susitariančiosios Šalys tų sugavimų duomenis pateiktų FAO parengtuose 21A ir 21B Statlant klausimynuose.
(3) Reglamento (EEB) Nr. 2018/93 I priedą, pirmiau minėtų 21A ir 21B Statlant klausimynų atitikmenį, būtina iš dalies pakeisti, kad būtų laikomasi Europos bendrijos įsipareigojimų, kuriuos ji prisiėmė kaip NAFO konvenciją pasirašiusi šalis.
(4) NAFO mokslinė taryba iš dalies pakeitė Šiaurės Vakarų Atlanto parajonių ir kvadratų apibūdinimą ir pakeitė bei papildė apibrėžimus ir kodus, naudojamus pateikiant sugavimų duomenis.
(5) Reglamento (EEB) Nr. 2018/93 4 straipsnio 2 dalyje numatoma, kad valstybės narės, esant išankstiniam Komisijos sutikimui, duomenis gali teikti kitokia nei to reglamento V priede nustatyta forma arba kitokioje laikmenoje.
(6) Keletas valstybių narių paprašė, kad duomenys būtų teikiami kitokia nei Reglamento (EEB) Nr. 2018/93 V priede nustatyta forma arba kitokioje laikmenoje (pirmiau minėtų Statlant klausimynų forma).
(7) Šiame reglamente numatytos priemonės atitinka Tarybos sprendimu 72/279/EEB [2] įsteigto Žemės ūkio statistikos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2018/93 I, III ir IV priedai keičiami šio reglamento I, II ir III priedais.
2 straipsnis
Valstybės narės gali pateikti duomenis pagal formą, kuri išsamiau nurodyta šio reglamento IV priede.
3 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. liepos 23 d.